ЭКСКУРСІЯ – ПАДАРОЖЖА

 “Вуліца Юшкевіча аг. Забалаць : ад мінулага да сучаснасці.

 Славутае імя Бацькаўшчыны”

 Мэта: пазнаёміць вучняў з гісторыяй вуліцы Юшкевіча і яе назвай.

Задачы:

 – паказаць развіццё вуліцы Юшкевіча ад узнікнення да цяперашняга часу;

 – паведаміць пра жыхароў вуліцы Юшкевіча;

 – узнавіць веды пра Генрыха Іванавіча Юшкевіча;

 – садзейнічаць выхаванню пачуцця гонару за сваю маленькую радзіму;

 – выклікаць пачуццё павагі да славутых землякоў.

 Сцэнарый

Экскурсавод 1.

Вуліца мая, мой прытулак,

Радзімы ціхі закавулак

У народзе кажуць: “Дарагая тая хатка, дзе нарадзіла мяне матка”. Так, “дзе маці нарадзіла, там і радзіма”. Наша маленькая радзіма – аграгарадок Забалаць і яе навакольныя вёскі. Колькі ж вуліц налічвае Забалаць? Давайце назавём іх. *(Адказы вучняў.)* Забалаць налічвае 9 вуліц: Савецкая, Маладзёжная, Гагарына, Камсамольская, Наберажная, Леніна, Камуністычная, Церашковай, Юшкевіча. Тлумачэнне многім назвам вуліц можна даць адразу. Пытанне: “Адкуль жа пайшла назва вуліцы Юшкевіча?” *(Адказы вучняў.)* Людзі кажуць: “Вуліца мая, мой прытулак, Радзімы ціхі завулак”. Сапраўды, гэта так таму, што вуліца – гэта маленькі жыцця астравок, бо з ім звязана наша жыццё.

 Мы раскажам пра вуліцу Юшкевіча аграгарадка Забалаць. Як яна з’явілася, хто тут жыў і жыве. Чаму мае такую назву. Паспрабуем назваць вядомыя і невядомыя імёны, цікавыя старонкі гісторыі, зазірнём у сучаснасць. Форма вуліцы: скучаная (бессістэмная), крывая. Вуліца пясчаная.

 Вуліца Юшкевіча самая кароткая ў аграгарадку Забалаць. Дамы будаваліся ў розны час. Вуліца ўзнікла ў 20-я гады XX стагоддзя. Назвы яна не мела. Тут будавалі свае дамы сяляне. Былі аднапакаёвыя, нізенькія, маленькія хаткі з глінабітнай падлогай (па-мясцоваму “ток”) Краўчэўскіх, Жукоўскіх, Шанцілаў, Кулікоўскіх... Дамы не існуюць.

 У пачатку сучаснай вуліцы Юшкевіча, з левага боку ад вуліцы Савецкай, быў размешчаны шырокі дом, на два канцы. Дом належаў яўрэю Мардуховічу Моўшу. У адным канцы дома ён жыў са сваёй сям’ёй. А ў другім – знаходзілася крама. Тут прадавалі прадукты харчавання, мыла, запалкі, школьныя прынадлежнасці. У 1939 годзе Моўша са сваёй жонкай і дзецьмі выехалі ў Ізраіль. У 40-ыя гады тут пасялілася мнагадзетная сям’я Карпачоў. Побач знаходзілася маленькая хатка, у якой бедна жылі “невідушчыя” брат і дзве сястры (іх так называлі за нізкі зрок), выхадцы з вёскі Ядэлеўцы Забалацкага сельсавета. У 60-ыя гады дамы былі знесены. У цяперашні час гэты зямельны ўчастак належыць Станіславу Станіслававічу Вашчылу (вуліца Савецкая, 13).

 Экскурсавод 2. Вялікай папулярнасцю карыстаўся шынок пана Кіндзёры, які займаў палову вялікага дому ад вуліцы (дом № 1). У другой палове дома жыла яго сям’я. Заможны гаспадар Кіндзёра гандляваў спіртнымі напіткамі. У 1941 годзе Кіндзёра з сям’ёй выехаў спачатку ў Польшчу, а потым у Англію. Сумаваў па малой радзіме. Падтрымліваў сувязь з былой суседкай Ірэнай Юзэфаўнай Паплаўскай. Наведаў Забалаць у 2002 годзе.

Дом № 1 пабудаваны ў 1930 годзе, з высокім дахам. З’яўляецца адным з найбольш цікавых прыкладаў застройкі гэтай вуліцы. Высокі, з двума ганкамі. Вялікія шырокія вокны. У пасляваенны час дом быў выдзелены Чаславу Часлававічу Адзінцу, камуністу, партыйнаму работніку забалацкага калгаса “Перамога”. З 1968 года гэты дом набыў вядомы ва ўсёй аколіцы каваль Вацлаў Юзэфавіч Хахлач. Ён яшчэ ў дзяцінстве цікавіўся кавальскай справай, а, стаўшы юнаком, пачаў рабіць вырабы з металу (матыкі, капачкі, нажы, сякеры, сярпы). У красавіку 2016 года Вацлава Юзэфавіча Хахлача не стала. Уладальніцай дома з’яўляецца пенсіянерка, былы палявод калгаса імя Леніна, Яніна Эдвардаўна Хахлач.

 16 сакавіка 2012 года было прынята рашэнне Забалацкага сельскага выканаўчага камітэта аб прысваенні новага адраса шматкватэрнаму жылому дому № 14 па вуліцы Савецкай. Дом атрымаў новы адрас: вуліца Юшкевіча, дом № 1а. Гэта адзіны панельны дом на вуліцы, пабудаваны ў 1979 годзе. У кожнай кватэры асобная кухня, вадапровад, каналізацыя, газ. Дом № 1а носіць назву “настаўніцкі” дом, бо засялілі яго настаўнікі. Будаваўся па ініцыятыве былога дырэктара школы Яўгенія Навумавіча Карпянкова, Заслужанага работніка народнай адукацыі, кавалера ордэна Працоўнага Чырвонага Сцяга, які там жыве і цяпер з жонкай Аляксандрай Дзмітрыеўнай, Заслужанай настаўніцай БССР у кватэры № 4. У гэтым доме ў кватэры № 3 жыла Заслужаная настаўніца БССР Клаўдзія Васільеўна Гарбачова. У кватэры № 2 жыве пенсіянерка, былы завуч школы і настаўніца геаграфіі Леакадзія Яўгеньеўна Бужынская. Ванюшкіна Марыя Юзэфаўна пражывае ў кватэры № 1, а Гелена Янаўна Гой – у кватэры № 3. Пенсіянер, педагог, работнік музычнай школы Вячаслаў Аляксандравіч Мярляк, жыве у кватэры № 5. Васіля Камільеўна Пац, настаўнік Забалацкага НПК, з сям’ёй жыве ў кватэры № 6. У кватэры № 7 пражывае настаўнік гісторыі Лілія Паўлаўна Мар’янская з мужам Русланам Часлававічам і сынамі Вадзімам і Дзмітрыем, а лагапед, педагог школы Алёна Ананьеўна Мінгілевіч з мужам Іванам Іванавічам, дачкой Анастасіяй і сынам Максімам – у кватэры № 8.

 Экскурсавод 3. Захаваўся дом № 2, пабудаваны ў 1914 годзе Юзэфам Паплаўскім. Дарэчы, Юзэф Паплаўскі ў 30-40-я гады працаваў дзіцячым фельчарам у Забалаці. Амбулаторыя знаходзілася на месце сучаснага дома № 45 па вуліцы Савецкай. З 1976 года ў доме № 2 пражывае пенсіянерка Ганна Янаўна Даўкшыс, 1932 г.н.

 Драўляны дом № 3, з двума ўваходамі, які быў пабудаваны ў 1976 годзе, належыць старэйшай жыхарцы вуліцы Ірэне Юзэфаўне Паплаўскай, 1925 г.н. А ў доме № 5 пражывае Тарэса Вікенцьеўна Федасевіч, 1941 г.н. з 1960 года.

Дом № 4, пабудаваны ў 1932 годзе, быў драўляны. Уладальнік – Станіслаў Пшалэнскі, які ў 80-ыя гады XX ст. прадаў дом калгасу імя Леніна. Станіслаў Пшалэнскі быў вядомым музыкантам у нашай аколіцы. У пачатку 90-х гадоў гэты дом набыла сям’я Юрэвічаў. Дом рэканструяваны, дабудаваны два жылыя пакоі, абложаны цэглай, перакрыты. Алейзы Антонавіч, былы маёр міліцыі, працаваў участковым інспектарам Воранаўскага РАУС па Забалацкім сельсавеце. Вельмі добра ведаў давераную яму тэрыторыю. Спакойны, прынцыповы. Трымаў сітуацыю і эмоцыі пад кантролем. Прыходзіў на дапамогу тым, хто ў гэтым патрабуецца. Марыя Віктараўна працавала настаўнікам гісторыі ў школе. Вучні Марыі Віктараўны былі пераможцамі алімпіяд, конкурсаў, даследчых прац у раёне і ў вобласці. Яна неаднаразова атрымоўвала граматы ад Воранаўскага РАА, Воранаўскага райвыканкама і Гродзенскага аблвыканкама.

Экскурсавод 4. У вялікім доме Вінцэнта Місейкі (дом № 6) з 1934 па 1936 гады знаходзілася “павшэхна” (пачатковая) школа. Дзеці вучыліся ў дзве змены. Гэта былі вучні 1-га і 2-га класаў. Выкладанне вялося на польскай мове. У маленькім пакойчыку кватараваў настаўнік. У 1957 годзе малодшая дачка Вінцэнта, уладальніка гэтага дома, выйшла замуж за Вацлава Яраслававіча Генселевіча, які пасяліўся ў бацькоўскім доме жонкі (памёр у 2016 годзе). Уладальніцай дома з’яўляецца пенсіянерка Вінцэнта Вінцэнтаўна Генселевіч.

Самы новы дом № 7 пабудаваны з цэглы ў 1993 годзе. Дом з усімі выгодамі, з сучаснымі пабудовамі (летняй кухняй, хлявамі, гаражом). Дом узорнага парадку. Уладальніцай дома была Вера Стэфанаўна Сяргей, якой не стала ў 2014 годзе.

У доме № 8 жыў знакаміты рымар Ян Юзэфавіч Даўкшыс, выхадзец з вёскі Куклі. Ён рамантаваў і шыў вупраж. Працаваў толькі на заказ. Жонка, Ніна Іванаўна, ураджэнка Ленінграда, была таленавітай краўчыхай. Яна ніколі ў сваім жыцці не хварэла, нават прастуднымі захворваннямі. Ніна Іванаўна зажыва сябе прадала для медыцынскіх вопытаў. Не была пахавана на могілках. Урачы ў горадзе Вільня (Літва) даследавалі яе цела. Сын Ніны Іванаўны выехаў на месца жыхарства ў Польшчу. Ён хацеў забраць і маці, але яна адмовілася. Дом, дзе жылі Даўкшысы, захаваўся. Цяперашняя ўладальніца дома Соф’я Міхайлаўна Грышан жыве ў г. Вільнюсе ( Рэспубліка Літва).

Экскурсавод 5. У 30-я гады XX стагоддзя на гэтай вуліцы было пабудавана 11 хат (захавалася шэсць). За хатамі, на Пясках (так называлі гэта месца жыхары), знаходзіўся вялікі рынак, памерам у адзін гектар. Рынак працаваў па панядзелках. Быў абгароджаны плеценым плотам. Гандлявалі на рынку сельгаспрадуктамі, птушкай, буйной рагатай жывёлай, авечкамі і коньмі, прадметамі хатняга ўжытку. З мястэчка Васілішкі (цяпер Шчучынскі раён) прыязджаў яўрэй Абрам Шашко, прывозіў на продаж хлеб. У вугле рынка працавала бойня для жывёл. Ёю загадвалі Ядзвіга і Мечыслаў Кшыжэвічы, якія жылі ў драўляным доме, пабудаваным ля рынка. Цяпер на месце дома Кшыжэвіч знаходзіцца дом старшыні Забалацкага сельсавета Алы Станіславаўны Радзівон (в. Гагарына, 7). Мечыслаў Кшыжэвіч у 1939 годзе выехаў у Польшчу. Прапаў без вестак. У 1943 годзе Ядзвігу Кшыжэвіч забілі. Дом у 1946 годзе зняслі.

За рынкам знаходзіўся так званы “пятачок”. Там была танцпляцоўка, дзе моладзь строіла танцы (па-мясцоваму “забавы”), народныя гульні. На гэтым месцы ў 2016 годзе пабудаваны сучасны шмакватэрны дом (вуліца Гагарына, 7 а).

Дарэчы, яшчэ ў 1536 годзе Войцэх Войцэхавіч Нарбут ператварае Забалаць з маёнтка ў мястэчка. Гэта значыць, што тут пачынаецца гандаль і палова насельніцтва займаецца рамёствамі. У мястэчку Забалаць уздоўж цяперашяй вуліцы Савецкай дзейнічаў вялікі кірмаш, які займаў частку вуліцы Юшкевіча. Рыначная плошча ў 30-40-я гады XX стагоддзя знаходзілася на тым месцы, дзе цяпер жывуць Сідаровічы і Грышаны. Дом № 10 належыць начальніку забалацкага аддзялення сувязі Галіне Генрыхаўне Сідаровіч. Мнагадзетная сям’я Эдмудна Цэзаравіча Грышана жыве ў доме № 9. Гэты дом дзяржава набыла для іх ад былой уладальніцы Таццяны Дзмітрыеўны Утаўка, якая працавала галоўным бухгалтарам у СВК “Забалацкі-Агра”. Дом драўляны, з усімі выгодамі, цэнтральным ацяпленнем, пабудаваны ў 1984 годзе.

 З левага боку ад рынку былі вырыты траншэі. Там праходзілі вучэнні падлеткаў і маладых юнакоў з польскага патрыятычнага атрада “Стральцы”, а таксама з арганізацыі “Крыжакі”, у якую ўваходзілі мужчыны да 30 гадоў.

Дом № 11. Драўляны, абшыты шалёўкай, з адным пакоем, сенцамі і кухняй, які быў пабудаваны ў 1936 годзе, належаў Адэльфіне Янаўне Марцінчык. Яна працавала ў калгасе імя Леніна паляводам. Адэльфіна Янаўна была адмысловай рукадзельніцай. Валодала рамяством вышывальшчыцы і вязальшчыцы. З 2005 года у гэтым доме жыве пенсіянерка, былы тэхработнік Забалацкай СШ, Яніна Адамаўна Якімовіч, 1941 г. н.

 А ў доме № 13, пабудаваным 1965 годзе, пражывала сям’я Раўлушкевічаў. Дом пабудаваў сам гаспадар. У 1958 годзе Юзэф Юзэфавіч і Станіслава Людвікаўна атрымалі камсамольскую пуцёўку ў Казахстан, прымалі ўдзел у “бітве” ў казахстанскіх стэпах, “паднімалі цаліну”, працавалі на тэрыторыі Кустанайскай вобласці з 1958 па1960 гады. Уладальніцай дома №13 з 2006 года з’яўляецца работнік сталовай Забалацкага НПК Тарэса Іванаўна Даўкшыс (1980 г.н.), якая пражывае тут з сынам Яўгеніям.

Уладальнікам дома № 15, які быў пабудаваны ў 1964 годзе, з’яўляўся З. В. Цярпіцкі. Зэнон Вандалінавіч быў цесляром, займаўся бортніцтвам. А з 2014 года ў доме № 15 пражывае Валянціна Іосіфаўна Квіцень, работнік сталовай Забалацкага НПК.

Са жніўня 1949 года вуліца носіць імя Юшкевіча.

У цяперашні час на вуліцы 14 жылых дамоў, у якіх пражывае 43 жыхары.

 Экскурсвод 6. Хто ж такі Юшкевіч, у гонар якога названа вось гэта вуліца ў Забалаці? Гэта прозвішча распаўсюджана ў нашай аколіцы, але не ўсе ведаюць пра Генрыха Іванавіча Юшкевіча. Юшкевіч Генрых Іванавіч нарадзіўся ў 1919 годзе ў вёсцы Дварчаны Радунскага раёна.

Цікавыя звесткі пра Генрыха Іванавіча атрымалі ад яго пляменніцы Галіны Станіславаўны Крокевіч, жыхаркі вёскі Хадзілоні Шчучынскага раёна. Галіна Станіславаўна чула пра дзядзю Генрыха ад свайго бацькі Станіслава Іванавіча і ад бабулі Мальвіны.

 Сям’я Юшкевіча ў 1919 годзе ( Маці, Мальвіна Вікенцьеўна, і бацька, Ян Янавіч), былі задаволены тым, што першынцам нарадзіўся хлопчык. Пазней у сям’і з’явіўся сын Станіслаў і дзве дачкі Леанарда і Гелена. Сям’я жыла сціпла, але вельмі дружна. Генрых дапамагаў бацькам па гаспадарцы. Скончыў сем класаў Забалацкай школы. Пачалася Вялікая Айчынная вайна. Генрыху споўнілася 22 гады. Яго забралі на фронт. Пляменніца не ведае, дзе ваяваў яе дзядзя. Бабуля Мальвіна ёй апавядала, што сын меў цяжкае раненне. Байцу зрабілі складаную аперацыю і ён пайшоў на папраўку.

Пасля дэмабілізацыі з Савецкай Арміі Генрых Іванавіч Юшкевіч вярнуўся дадому. Яго бацька ў той час працаваў брыгадзірам у калгасе, радаваўся, што яго сын з вялікай адказнасцю адносіцца да любой справы. Генрых быў першым камуністам у вёсцы. Дапамагаў бедным, агітаваў землякоў за новае жыццё, арганізаваў сялян на выканання дзяржаўных планаў, падпіску на заем. У юнака заўважылі арганізатарскія здольнасці і выбралі першым пасляваенным старшынёй Забалацкага сельсавета. Людзі любілі свайго старшыню сельсавета. Генрых Іванавіч Юшкевіч вельмі цесна супрацоўнічаў з участковым міліцыянерам Фёдарам Фёдаравічам Заярыным.

Вядома, што ў Забалаці ў 1940 годзе на колішніх памешчыцкіх землях быў арганізаваны калгас "Інтэрнацыянал". У яго ўступілі ў асноўным тыя, хто батрачыў у паноў Жылінскіх і Быльчынскіх. I Генрых Іванавіч стараўся ім дапамагчы. Вельмі быў чулым і справядлівым чалавекам. Алёна Ёдка ўспамінае: "Аднойчы я прыйшла з просьбай у сельсавет, каб мне аказалі дапамогу ў жыллі. Генрых Іванавіч устаў з-за стала, уважліва выслухаў мяне і з усмешкай сказаў: "Такім, як Вы, Алёна, новая ўлада ніколі не адкажа”. I мне выдзелілі кватэру ў доме колішняга кулака Жылінскага”. Не толькі адной Алёне Ёдка, усім былым батракам было дадзена жыллё ў дамах тых, хто бег ад новай улады.

Старшыня сельсавета спачуваў не толькі бедным, але і чалавечаму гору. Юльян Юшкевіч успамінае: “У нас цяжка захварэў сын. Калі аб гэтым даведаўся Генрых Іванавіч, то прыняў тэрміновыя меры для адпраўкі яго ў бальніцу. Хлопчык быў выратаваны”.

 Экскурсавод 7.За актывістам сачылі. Быў выхадны дзень. Моладзь сабралася на вечарыну ў вёску Гудзінішкі Забалацкага сельсавета. Зайграў гармонік. Вясёлая музыка сабрала ўсіх на танец. Для гарманіста быў невялікі адпачынак. Дзяўчаты з юнакамі сядзелі на лаўках, вялі размову. Некаторыя выйшлі на вуліцу, каб падыхаць свежым паветрам. Генрыха паклікалі… Загінуў першы пасляваенны старшыня 7 ліпеня 1949 года, у 30-гадовым узросце. Подлая рука з банды Іваноўскага спыніла жыццё нашага земляка. 1949 год стаў для родных Генрыха Іванавіча самым страшным і самым крыўдным годам. На пахаванне сабралася ўся Забалацкая аколіца. У гэтым жа годзе пры затрыманні застрэлілі Іваноўскага. Яго вязлі на павозцы праз вёску Дварчаны Забалацкага сельсавета. Міліцыянер паклікаў Мальвіну Вікенцьеўну і сказаў: “Маці, ідзі паглядзі на забойцу Вашага сына”. Мальвіна Вікенцьеўна адказала: “Няхай яго Бог судзіць”. Не пайшла глядзець.

Генрых Іванавіч пахаваны на могілках у вёсцы Забалаць. Памяць аб ім жыве і сёння.

Гісторыю вуліц трэба ведаць, таму што гэта частка гісторыі нашай Радзімы – гэта наша памяць. Вуліца Юшкевіча, такая маленькая па сваіх памерах, мае такую багатую гісторыю. Самае галоўнае, што мы даведаліся: кім быў Генрых Іванавіч Юшкевіч і за што яго так паважалі людзі. А ў сённяшнія дні памятаюць і ганарацца, што жыў такі чалавек, які ў гады Вялікай Айчыннай вайны абараняў Радзіму ад варага, а пасля вайны клапаціўся ў першую чаргу пра жыхароў сваёй малой радзімы. Я зразумела, якой дарагой нашым бабулям, дзядулям, бацькам з’яўляецца тая вуліца, дзе яны жывуць, бо гэта другі дом. Назва вуліцы Юшкевіча нясе ў сябе памяць пакаленняў, памяць людзей, чыё жыццё з’яўляецца прыкладам для нас, школьнікаў. Шмат яшчэ засталося сакрэтаў у кажнай з вуліц аграгарадка Забалаць. Час не стаіць на месцы. З кожным годам застаецца ўсё менш і менш сталых людзей мінулых гадоў. Мне вельмі хочацца, каб іх успаміны былі запісаны і перадаваліся з пакалення ў пакаленне. Хочацца, каб з цягам часу, калі кожны з нас стане дарослым, мы не заглядалі ў вёску, як у слоўнік, а былі б яе пастаяннымі жыхарамі.

 Спіс выкарыстаных крыніц

1. Коржуев, Н. Именем активиста. Ленинское знамя. 1968.–19.10.1968. – 4с.
2. Памяць: Гіст.-дакум. хроніка Воранаўскага раёна: Рэд. кал.: Г. П. Пашкоў (гал. рэд.) і інш.; Маст. Э.Э. Жакевіч. – Мн.: БелЭН, 2004. – 592с. 6 іл.
3. Светозаров, Л. Мятежная Заболоть. Ленинское знамя. 1985. – 14.03.1985. – 4 с.